# Oxiòpids

Els oxiòpids (Oxyopidae) són una família d'aranyes araneomorfes. Viuen entre la vegetació, sobre plantes, flors i arbustos. Són àgils corredors i saltadors, i tenen una bona vista, amb què detecten la presa. Sis dels seus vuit ulls estan disposats formant un hexàgon, una característica pròpia de la família. També tenen potes molt espinoses.
Alguns membres del gènere Oxyopes són prou abundants per tenir un paper important dins els ecosistemes agrícoles com a agents de control biològic. Això és especialment cert en Oxyopes salticus, una espècie amb unes ratlles molt visibles.

## Sistemàtica

Segons el World Spider Catalog amb data del desembre de 2018, aquesta família té reconeguts 9 gèneres i 457 espècies. El creixement dels darrers anys és considerable quant al nombre d'espècies, ja que el 20 de novembre de 2006 hi havia reconeguts 9 gèneres i 419 espècies. Els 9 gèneres actuals no són els mateixos que fa uns anys, ja que Megullia ha sigut considerat una sinonímia de Hamataliwa per Deeleman-Reinhold el 2009 i els mateixos autors han incorporat un altre gènere, Hamadruas. De les 457 espècies, 305 pertanyen al gènere Oxyopes, 83 a Hamataliwa i 43 a Peucetia. Els 9 gèneres són els següents:
* Hamadruas Deeleman-Reinhold, 2009 (Àsia meridional)
* Hamataliwa Keyserling, 1887 (Amèrica, Xina, Àfrica, Austràlia)
* Hostus Simon, 1898 (Madagascar)
* Oxyopes Latreille, 1804 (Àfrica, Amèrica, Austràlia, Mediterrani fins a Àsia)
* Peucetia Thorell, 1869 (arreu del món)
* Pseudohostus Rainbow, 1915 (Austràlia)
* Schaenicoscelis Simon, 1898 (Sud-amèrica)
* Tapinillus Simon, 1898 (Sud-amèrica)
* Tapponia Simon, 1885 (Sud d'Àsia)
La seva distribució és molt extensa i es poden trobar per tot el món excepte a la zona sahariana i en una petita franja molt septentrional del planeta.

### Superfamília Lycosoidea

Els oxiòpids havien format part dels licosoïdeus (Lycosoidea), una superfamília formada per dotze famílies, entre les quals cal destacar, pel nombre d'espècies, els licòsids (2.304), els ctènids (458) i els pisàurids (328). Els oxiòpids, amb 419 espècies, serien el tercer grup més nombrós.
Les aranyes tradicionalment s'havien classificat en famílies, que van ser agrupades en superfamílies. Quan es van aplicar anàlisis més rigoroses, com la cladística, es va fer evident que la major part de les principals agrupacions utilitzades durant el segle XX no eren compatibles amb les noves dades. Actualment, les llistes d'aranyes, com ara el World Spider Catalog, ja ignoren la classificació de superfamílies.

## Referències

* 1 2 3 4 (anglès) Referència World Spider Catalog : Oxyopidae +base de dades . Accés el 28 de desembre de 2018
* ↑ Thorell, T. (1870b). On European spiders. Nova Acta Regiae Societatis Scientiarum Upsaliensis (3) 7: 109-242.
* ↑ Deeleman-Reinhold, C. L. (2009a). Description of the lynx spiders of a canopy fogging project in northern Borneo (Araneae: Oxyopidae), with description of a new genus and six new species of Hamataliwa. Zoologische Mededelingen 83: 673-700.
* ↑ Coddington, 2005, p. 24.
* ↑ World Spider Catalog, 2018.

### Bibliografia

* Coddington, Jonathan A. Spiders of North America: an identification manual. American Arachnological Society, 2005, p. 18–24 [Consulta: 24 setembre 2015]. «Phylogeny and classification of spiders»
* World Spider Catalog. «World Spider Catalog version 19.0». Natural History Museum Bern, 2018. [Consulta: 11 juliol 2018].

## Enllaços externs

* Grans fotos d'oxiòpids

## Vegeu també

* Licosoïdeus
* Llista d'espècies d'oxiòpids
* Classificació de les aranyes